# A mérőműszer pontosságának ellenőrzése

## A pontosságot befolyásoló hatások

A legnagyobb befolyást a környezeti hőmérséklet gyakorolja a pontosságra. A lézersugarat főleg a padló felett található hőmérsékleti különbségek tudják kitéríteni.

A padló felett felemelkedő meleg levegő hatásának minimumra való csökkentéséhez azt javasoljuk, hogy a mérőműszert szerelje egy háromlábú műszerállványra. Ezen felül a mérőműszert lehetőleg a munkafelület közepére állítsa.

A külső hatásokon kívül a berendezésen belüli hatások (mint például a műszer leesése vagy erős ütések) is okozhatnak a méréseknél eltéréseket. Ezért minden munkakezdés előtt ellenőrizze a szintezési pontosságot.

Ha az eltérés legalább egy ellenőrzési folyamat‌nál meghaladja a legnagyobb megengedett eltérést, javíttassa meg egy Bosch-vevőszol‌gálattal a mérőműszert.

## A szintezési pontosság ellenőrzése vízszintes helyzet esetén

Egy megbízható és pontos eredmény biztosításához azt javasoljuk, hogy a szintezési pontosság ellenőrzését egy fal előtti 30 m hosszú, szilárd alapon található szabad mérési szakaszon hajtsa végre. Hajtson végre mindkét tengelyhez egy-egy komplett mérési eljárást.

- Állítsa fel a mérőműszert egy faltól 30 m távolságra vízszintes helyzetben egy háromlábú műszerállványra vagy egy szilárd, sík alapra. Kapcsolja be a mérőműszert.

- A szintezés befejezése után jelölje meg a falon a lézersugár középpontját (Ⅰ pont).

- Forgassa el 180°-kal a mérőműszert, anélkül, hogy a helyzetét megváltoztatná. Várja meg, amíg befejeződik az automatikus szintezés, és jelölje fel a lézersugár közepét a falon (Ⅱ pont). Ügyeljen arra, hogy a Ⅱ pont lehetőleg függő‌legesen az Ⅰ pont alatt, illetve felett legyen.

A két megjelölt pont, Ⅰ és Ⅱ, különbsége a falon, a d érték megadja a mért tengelynél a mérőműszer tényleges magassági eltérését.

Ismételje meg ezt a mérési eljárást a másik tengelyre is. Ehhez a mérési eljárás előtt forgassa el a mérőműszert 90°-kal.

A 30 m hosszúságú mérési szakaszon a legnagyobb megengedett eltérés:
30 m × ±0,1 mm/m = ±3 mm. Az Ⅰ és Ⅱ pont közötti d különbségnek ezek szerint mind a két mérési eljárásnál legfeljebb 6 mm-nek szabad lennie.